கூகுள் வெர்டெக்ஸ் காணொளி

வெறும் உரைக் குறிப்புகளைப் பயன்படுத்தி முழு காணொளிகளை உருவாக்கக்கூடிய வெர்டெக்ஸ் ஏஐ ஸ்டுடியோ (Vertex AI Studio) என்ற செயற்கை நுண்ணறிவு கருவித்தொகுப்பை கூகுள் அறிமுகப்படுத்தியுள்ளது.

இது ஒரே ஒரு தொழில்நுட்பம் அல்ல. பல்வேறு தொழில்நுட்பங்களின் தொகுப்பு எனலாம். அப்படி என்னதான் இருக்கிறது என்று பார்த்தால், படங்களை உருவாக்குவதற்கு இமேஜென் 3, காணொளிகளை உருவாக்குவதற்கு வியோ 2, அந்த காணொளிகளுக்கு ஒலி கொடுப்பதற்கு சிர்ப் செயற்கை நுண்ணறிவும், பின்னணி இசையை வழங்குவதற்கு லிரியாவும் கொண்டுவரப்பட்டுள்ளது. இப்படி அனைத்தையும் ஒரே இடத்தில் செய்துகொள்ள முடியும் என்பது புது விதமாகத்தானே இருக்கிறது.

இத்தகைய காணொளிகளை உருவாக்குவதற்கு எந்த திருத்துதலும், அதிகப்படியான உழைப்பும் தேவையில்லை. உரைக் குறிப்புகளையோ (Prompts) படங்களையோ அல்லது குறிப்புகளையோ கொடுத்து உங்கள் காணொளிகளை உருவாக்கிக்கொள்ளலாம். முதலில் காணொளியை உருவாக்குவதற்கு இமேஜென் 3 செயற்கை நுண்ணறிவைப் பயன்படுத்தவேண்டும். அதில் உரைக்குறிப்புகளை வழங்கி படங்களை உருவாக்கிக்கொள்ளுங்கள். ஒவ்வொரு காட்சிக்குமான படங்களையும் தனித்தனியாக உருவாக்கிக்கொள்ளலாம்.

அடுத்த கட்டமாக படங்களை காணொளியாக மாற்றுவதற்கு களத்தில் இறங்குகிறது வியோ 2. இதனை பயன்படுத்துவது ஒரு திரைப்படத்தை உருவாக்குவது போன்ற அனுபவத்தைத் தருகிறது. ஏனெனில் அந்தக் காட்சிகள் டிரோனைப் பயன்படுத்தி எடுத்ததைப் போன்று இருக்க வேண்டுமா அல்லது வேறு விதமாக இருக்க வேண்டுமா என்பதைக் கூட நீங்கள் தேர்ந்தெடுத்துக்கொள்ளலாம். ஒருவேளை நீங்கள் விரும்பாத எதையாவது செயற்கை நுண்ணறிவு சேர்த்துவிட்டால், அதையும் மாயத்திருத்தியைப் பயன்படுத்தி நீக்கிவிடலாம்.

மாயத்திருத்தியைப் பற்றிய கட்டுரை ஒன்று ஏற்கனவே செல்லினத்தில் வெளியாகியிருக்கிறது. தேவைப்படுபவர்கள் அதனைப் படித்துத் தெரிந்துகொள்ளலாம். இப்போது நமது காணொளிக்கான காட்சிகள் உருவாகிவிட்டன. அடுத்த கட்டம் ஒலியை இணைப்பதுதான். அதற்கு சிர்ப் செயற்கை நுண்ணறிவு பயன்படுகிறது. உங்கள் கதாபாத்திரங்கள் பேசவேண்டிய ஒலியை அதன் மூலம் உருவாக்கிக்கொள்ளலாம். அடுத்து பின்னணி இசையை வழங்குவதற்காக கூகுள் டீப்மைண்ட்டின் உருவாக்கமான லிரியா பயன்படுத்தப்படுகிறது. இந்த நான்கு செயற்கை நுண்ணறிவு தொழில்நுட்பங்களைப் பற்றித் தெரிந்துகொள்வதற்காக அவற்றின் இணைப்புகளை கீழே இணைத்துள்ளோம்.

இந்த தொழில்நுட்பங்களை செயற்கை நுண்ணறிவு உலகின் மைல்கல் என்றே கூறிவிடலாம். இவற்றை நிரலாளர்களும் தொழில்நுட்ப வல்லுநர்களும் பயன்டுத்தி தங்கள் கருத்துகளைப் பகிர்ந்துவருகின்றனர்.

தொடர்புடைய இணைப்புகள்:

இமேஜென் 3

வியோ 2

சிர்ப்

லிரியா

மாயத்திருத்தி

மு.‌ இசக்கிமுத்து